คราฟมากา

คราฟมากา (,  แปลว่า "การต่อสู้แบบปะทะ") เป็นศิลปะการต่อสู้จากอิสราเอล คิดค้นโดยอีมี ลิกเตนเฟลด์ (Imi Lichtenfeld) ชาวฮังการี-อิสราเอล เพื่อป้องกันตัวจากกลุ่มฟาสซิสต์ในเชโกสโลวาเกียช่วงทศวรรษ 1930 และต่อมานำมาใช้ฝึกในกองกำลังป้องกันอิสราเอล คราฟมากาเป็นการผสมผสานศิลปะการต่อสู้หลายแขนง เช่น มวย, มวยปล้ำ, มวยไทย, ยิวยิตสู, ไอกิโดและยูโด รวมถึงการฝึกการต่อสู้ในสถานการณ์จริง โดยจะเน้นการป้องกันตัวที่มีประสิทธิภาพ และการโจมตีกลับที่รุนแรง

ศัพทมูลวิทยา
คราฟมากามีรากศัพท์มาจากคำในภาษาฮีบรู 2 คำคือ krav (קרב; "ต่อสู้") และ maga (מגע; "ปะทะ")

หลักพื้นฐาน
คราฟมากาจะสอนให้หลีกเลี่ยงการปะทะ แต่หากไม่สามารถทำได้ ก็ให้สู้โดยใช้เวลาน้อยที่สุด โดยเน้นโจมตีที่จุดอ่อนต่างๆ ของร่างกายคู่ต่อสู้ ด้วยเทคนิคต่างๆ ซึ่งอาจทำให้อีกฝ่ายถึงชีวิตได้ จึงจำเป็นต้องมีการป้องกันและการใช้แรงให้ถูกวิธีในระหว่างการฝึก

แนวคิดหลักๆ ของคราฟมากา ประกอบด้วย:
 โจมตีกลับให้เร็วที่สุด หรือโจมตีก่อน
 โจมตีที่จุดอ่อนของร่างกาย เช่น ดวงตา, ลำคอ, ซี่โครง, หว่างขา เป็นต้น
 โจมตีให้ได้ผลที่สุด เพื่อหยุดคู่ต่อสู้
 มองดูสภาพแวดล้อมก่อน เช่น ทางหนี คู่ต่อสู้คนอื่นๆ หรือสิ่งของที่อาจนำมาใช้ประโยชน์ได้ ในระหว่างการต่อสู้

อ้างอิง

แหล่งข้อมูลอื่น
 
 เว็บไซต์คราฟมากาของอิสราเอลอย่างเป็นทางการ
 เว็บไซต์ของสหพันธ์คราฟมาการะหว่างประเทศ

 
ศิลปะการต่อสู้ของอิสราเอล
ศิลปะการต่อสู้แบบผสม